Jabarkan Bertunang (Timpu Monunui) dari Lotud dalam bahasa melayu

Adat monunui (bertunang) akan dijalankan dengan menetapkan tarikhnya terlebih dahulu sekiranya risikan diterima dan kedua pihak bersetuju dengan syarat-syarat yang ditetapkan. Biasanya adat ini dilaksana pada hari ke-14 dalam kitaran satu bulan, dipanggil tawang kopiah, atau hari ke-15 dipanggil tolokud. Adat ini hanya boleh dilakukan di pagi hari dan keluarga pihak lelaki perlu meninggalkan rumah pihak perempuan sebelum pukul 4 petang. Pihak lelaki memberikan sebentuk cincin kepada perempuan sebagai tanda pertunangan. Tempoh pertunangan biasanya setahun.

Semasa upacara pertunangan Ketua Kampung dan suruhan duduk di barisan hadapan. Pada masa ini bakal pengantin perempuan tidak dibenarkan keluar rumah. Bakal pengantin lelaki pula tidak dibenarkan berada dalam kawasan rumah sehingga majlis berakhir. Perkara-perkara penting dibincang semasa pertunangan adalah tinunui (berian atau mas kawin), belanja dapur atau wang hangus, hantaran tunang dan sogit (denda).